CELEX: 32014R1161
Language: lv
Date: 2014-10-30 00:00:00
Title: Komisijas Regula (ES) Nr. 1161/2014 ( 2014. gada 30. oktobris ), ar kuru Padomes Regulu (EEK) Nr. 3821/85 par reģistrācijas kontrolierīcēm, ko izmanto autotransportā, pielāgo tehnikas attīstībai  Dokuments attiecas uz EEZ

31.10.2014   
            
            
               LV
            
            
               Eiropas Savienības Oficiālais Vēstnesis
            
            
               L 311/19
            
         KOMISIJAS REGULA (ES) Nr. 1161/2014
   (2014. gada 30. oktobris),
   ar kuru Padomes Regulu (EEK) Nr. 3821/85 par reģistrācijas kontrolierīcēm, ko izmanto autotransportā, pielāgo tehnikas attīstībai
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 1985. gada 20. decembra Regulu (EEK) Nr. 3821/85 par reģistrācijas kontrolierīcēm, ko izmanto autotransportā (1), un jo īpaši tās 17. pantu,
   tā kā:
   
               (1)
            
            
               Regulas (EEK) Nr. 3821/85 par reģistrācijas kontrolierīcēm, ko izmanto autotransportā, I.B pielikumā ir noteiktas tehniskās specifikācijas digitālo tahogrāfu konstrukcijai, testēšanai, uzstādīšanai un inspekcijai.
            
         
               (2)
            
            
               Ar Komisijas Regulu (EK) Nr. 68/2009 (2) kā pagaidu risinājums, kas ir spēkā līdz 2013. gada 31. decembrim, tika ieviests adapters, lai dotu iespēju M1 un N1 kategorijas transportlīdzekļos uzstādīt tahogrāfus, kas atbilst Regulas (EEK) Nr. 3821/85 I.B pielikuma prasībām.
            
         
               (3)
            
            
               Regula (EEK) Nr. 3821/85 ir aizstāta ar Eiropas Parlamenta un Padomes Regulu (ES) Nr. 165/2014 (3) par reģistrācijas kontrolierīcēm, ko izmanto autotransportā, par ko saistītais likumdošanas process tika pabeigts 2014. gada 15. janvārī.
            
         
               (4)
            
            
               Regulas (ES) Nr. 165/2014 5. apsvērumā ir teikts, ka Komisija apsvērs iespēju pagarināt adaptera derīguma laikposmu M1 un N1 kategorijas transportlīdzekļiem līdz 2015. gadam un laikposmā līdz 2015. gadam tā turpinās apsvērt ilgtermiņa risinājumu attiecībā uz M1 un N1 kategorijas transportlīdzekļiem.
            
         
               (5)
            
            
               Komisijas paziņojumā Eiropas Parlamentam, Padomei, Ekonomikas un sociālo lietu komitejai un Reģionu komitejai “Digitālais tahogrāfs: Turpmāko pasākumu ceļvedis” (4), kas bija pievienots priekšlikumam par Regulu (ES) Nr. 165/2014, paredzēts, ka divu gadu laikā pēc [jaunās tahogrāfu regulas] pieņemšanas jāsagatavo un jāpieņem pielikumi un papildinājumi.
            
         
               (6)
            
            
               Pastāvīgs risinājums par adapteri būtu jānosaka Regulas (ES) Nr. 165/2014 tehniskajās specifikācijās. Šā iemesla dēļ, piemērojot tiesiskās paļāvības principu, termiņš, kurā M1 un N1 kategorijas transportlīdzekļos ir iespējams izmantot adapteru, būtu jāpagarina vismaz līdz minēto tehnisko pielikumu un papildinājumu pieņemšanai.
            
         
               (7)
            
            
               Ņemot vērā, ka prasība Nr. 172 zaudēja spēku 2013. gada 31. decembrī, adaptera izmantošanas iespējas termiņa pagarinājumam vajadzētu būt spēkā no minētā datuma ar atpakaļejošu spēku.
            
         
               (8)
            
            
               Šajā regulā paredzētie pasākumi ir saskaņā ar atzinumu, ko sniegusi komiteja, kura izveidota saskaņā ar Regulas (EEK) Nr. 3821/85 18. pantu,
            
         IR PIEŅĒMUSI ŠO REGULU.
   1. pants
   Regulas (EEK) Nr. 3821/85 I.B pielikumu groza šādi:
   
                
            
            
               pielikuma I daļā “Definīcijas” rr) punkta pirmajā ievilkumā termiņu “līdz 2013. gada 31. decembrim” aizstāj ar termiņu “līdz 2015. gada 31. decembrim”.
            
         2. pants
   Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2014. gada 30. oktobrī
      
         
            Komisijas vārdā –
         
         
            priekšsēdētājs
         
         José Manuel BARROSO
      
   
   
      (1)  OV L 370, 31.12.1985., 8. lpp.
   
   
      (2)  Komisijas 2009. gada 23. janvāra Regula (EK) Nr. 68/2009, ar kuru devīto reizi tehnikas attīstībai pielāgo Padomes Regulu (EEK) Nr. 3821/85 par reģistrācijas kontrolierīcēm, ko izmanto autotransportā (OV L 21, 24.1.2009., 3. lpp.).
   
      (3)  Eiropas Parlamenta un Padomes 2014. gada 4. februāra Regula (ES) Nr. 165/2014 par tahogrāfiem autotransportā, ar kuru atceļ Padomes Regulu (EEK) Nr. 3821/85 par reģistrācijas kontrolierīcēm, ko izmanto autotransportā, un groza Eiropas Parlamenta un Padomes Regulu (EK) Nr. 561/2006, ar ko paredz dažu sociālās jomas tiesību aktu saskaņošanu saistībā ar autotransportu (OV L 60, 28.2.2014., 1. lpp.).
   
      (4)  COM(2011)454 final.